Jaguar F-Pace SVR vs. BMW X4M CompetitionDie afgelope twee dekades het enorme vordering in motortegnologie gesien, spesifiek as dit by vering en bande kom. Vervaardigers kan dit deesdae regkry om ŉ sportnutsvoertuig soos ŉ windhond te laat loop, maar ook soos ŉ neet te laat klou. Dis eintlik fantasties om hier supermotors op stelte te ervaar. ŉ Mens kan ŉ passasier onverwags laat gryp na die streshandvatsel. Ons het onlangs by Maroela Media twee sulke super-sportnutsvoertuie onder hande gehad: Jaguar se F-Pace SVR en BMW se X4M Competition. Kom ons kyk hoe vergelyk hulle. Ontwerp: Terwyl die F-Pace beslis meer elegant voorkom, is dit so dat wanneer jy só ŉ vuurvreter koop, jy beslis nie belang stel in elegant nie, maar eerder in ŉ meer sportiewe voorkoms. Ons X4M was so mengsel tussen lemmetjiegroen en giggelgeel. Darem het hy geloop soos hy gelyk het, maar die effens meer konserwatiewe F-Pace kon maklik verwar word met ŉ doodgewone F-Pace, totdat jy hom aanskakel en die vier uitlaatpype aan die brul spring. Binneruim: In dié afdeling loop die SVR vir my skrams voor. Die nuwe skerm, stuurwiel en rathefboompie in die Jag maak die wêreld se verskil. Die BMW voel presies soos enige ander BMW in dié stadium – en dis dalk hoekom hy ŉ bietjie minder spesiaal voel. Terwyl alles ergonomies uitgelê is, is die ontwerp van die skerms op die digitale instrumente nie baie mooi nie. Enjin, ratkas en dryfstelsel: Beide buksies sit met ŉ atoombom onder die enjinkap. Die BMW kry sy 375 kW en 650 Nm van ŉ 3.0 turboaangejaagde inlyn sessilinder petrolenjin. 0 – 100 km/h neem ŉ blitsige 3,8 sekondes en die X4 kan 285 km/h voluit haal. Die Jag maak gebruik van ŉ 5.0 superaangejaagde V8. Dié enjin bied een van die pragtigste klankbane in die wêreld, én 405 kW en 700 Nm. Al is hy sterker as die BMW is hy ŉ rapsie stadiger tot 100 km/h in 4 sekondes, maar 1 km/h vinniger voluit met 286 km/h. Albei voertuie maak gebruik van ŉ 8-spoed wringkragomsitter outomatiese ratkas en bied vierwielaandrywing. Die Jag is bietjie dorser met 12,2 ℓ/100 km teenoor die BMW se 10,6 ℓ/100 km. Ek sal bieg dat daai syfers slegs in ŉ laboratorium gehaal kan word op die WLTP toets – maar in die werklikheid baie naby aan 20 ℓ/100 km vir beide. As jy hom permanent hard trap – eerder hier by 40 ℓ/100 km. Ritgehalte, padhouvermoë en veiligheid: Die BMW loop op ŉ 21”-band. Die Jag was op die opsionele 22”-wiele. Beide ry hard, maar die SVR het beslis heelwat meer bakrol, al is sy rit hard. Die BMW het geen bakrol nie en fantastiese padhouvermoë – te danke aan sy harde rit. Beide voertuie het vol suites veiligheidstelsels. Waar die teer mooi is, en die banddruk so laag moontlik gestel is ry albei heel lekker, maar as die teer sleg is en die banddruk net bietjie hard is hulle albei onaangenaam. Opsomming: Beide is fantastiese rygoed. Elkeen bied ŉ unieke ervaring en is asemrowend vinnig. Die F-Pace is heelwat ouer in sy leefsiklus as die BMW, en dís hoekom die X4 net-net voorloop. Die twee vergelyk só: 5 jaar/ 100 000 km omvattende instandhoudingsplan